作者:黃升
標題:賀新郎
內容:倦整摩天翼。笑歸來、點畫亭臺，按行泉石。落落元龍湖海氣，更著高樓百尺。收攬盡、水光山色。曾駕飈車蟾宮去，幾回批、借月支風敕。斯二者，慣相識。玲瓏窗戶青紅溼。夜深時、寒光爽氣，洗清肝膈。似此交遊真灑落，判與升堂入室。有永珍、來為賓客。不用笙歌輕點涴，看仙翁手搦虹霓筆。吟思遠，兩峰碧。